Ramaphosa sê ANC gáán Grondwet veranderPres. Cyril Ramaphosa. Foto: ANA Pres. Cyril Ramaphosa het gesê die ANC gaan die Grondwet verander om die omstandighede waaronder grond sonder vergoeding onteien kan word, duidelik uit te stippel. Ramaphosa het dié aankondiging Dinsdagaand gemaak in ŉ voorafopgeneemde boodskap wat deur die SAUK uitgesaai is. Volgens Ramaphosa is die besluit op ’n vergadering van die ANC se nasionale uitvoerende komitee (NUK) geneem wat Dinsdag in Centurion ten einde geloop het. Hy het gesê die voorgesette openbare verhore oor grondonteiening sonder vergoeding het dit duidelik gemaak dat Suid-Afrikaners wil hê die Grondwet moet duideliker wees oor die onteiening van grond deur die staat wanneer dit openbare belang is en sonder vergoeding. “Die ANC se lekgotla het weer sy posisie bevestig dat ŉ omvattende grondhervormingsprogram, wat billike toegang tot grond moontlik maak, ekonomiese groei sal ontsluit deur meer grond in Suid-Afrika tot volle gebruik te bring en die produktiewe deelname van miljoene meer Suid-Afrikaners in die ekonomie moontlik sal maak,” het hy gesê. Ramaphosa het gesê die ANC sal deur die parlementêre proses die beoogde wysigings aan die Grondwet finaliseer wat die voorwaardes waaronder onteiening van grond sonder vergoeding kan plaasvind duideliker uiteensit. Ace Magashule, die ANC se sekretaris-generaal, sal na verwagting Donderdag meer besonderhede oor die ANC se planne bekend maak. Ernst Roets, adjunk- uitvoerende hoof van AfriForum. Foto: Verskaf Ramaphosa se aankondiging kom ure nadat die burgerregte-organisasie AfriForum die president, die regering en die regerende ANC gemaan het om ernstige nabetragting te doen oor hul beleidsposisies met betrekking tot die onteiening van private eiendom, veral in die lig van die waarskuwing wat die Internasionale Monetêre Fonds (IMF) in hierdie verband uitgereik het. Die IMF het verklaar dat hy optimisties is oor Suid-Afrika se ekonomiese vooruitsigte onder pres. Ramaphosa, maar het egter gewaarsku dat die huidige debat oor grond onsekerheid oor eiendomsreg skep, wat negatiewe gevolge vir die ekonomie kan inhou. Ernst Roets, adjunk- uitvoerende hoof van AfriForum, verduidelik dat daar baie gevallestudies is wat die Suid-Afrikaanse regering kan navolg om ekonomiese uitdagings aan te pak. “Daar is suksesverhale soos dié van Suid-Korea, Hongkong, Singapoer en selfs Botswana. Daar is ook rampverhale soos dié van Zimbabwe, Venezuela en Noord-Korea. “Wat Ramaphosa en die Suid-Afrikaanse regering in effek doen, is om met beleid wat soortgelyk aan dié van die rampverhale is te flankeer, terwyl beleid wat tot die wêreld se grootste suksesverhale gelei het, as boos bestempel word.” Roets verduidelik verder dat die gemeenskaplike deler in die suksesverhale die beskerming van eiendomsreg en ’n weerhouding van onnodige regeringsinmenging is. “Die gemeenskaplike deler in die rampverhale daarteenoor is die skending van eiendomsreg en staatsinmenging.”